“أنا ملحدة إيه.. ومابغيتش نكون منافقة، أنا ملحدة 100 فالمية، ماشي لاادرية وماشي ربوبية، وكنقولها باش الناس اللي بحالي يتشجعو ويقولوها، وباش الناس تولف تسمعها...”، هكذا علنات آمنة الشرقي، الناشطة التونسية اللي حكمو عليها ب6 شهور ديال الحبس النافذ، وغرامة ديال 650 أورو، بسبب نشرها ل”سورة كورونا”، على إلحادها، بكل شجاعة، لمجلة “شارلي إيبدو” الفرنسية. المجلة، اللي تعرفات من بعد الهجوم عليها ف2015 من طرف إرهابيين، واللي أدى لمقتل 12 لفرد وإصابة 11 خرين، جابت تفاصيل جديدة على قضية آمنة، على لسانها ولسان المحامي ديالها، فالعدد ديال اليوم الأربعاء 22 يوليوز، وكتقول بللي آمنة هي من التونسيين القلائل اللي قدرو يعترفو بكونهم ملحدين، وبوجه مكشوف، ويتحداو مجتمعهم المحافظ. وفتصريح آمنة ل”شارلي”، كتقول: “كنت كنعتقد بللي أنا فدولة كتحترم حرية التعبير، لكن فهمت أنني غالطة، ودابا كنحس براسي فدولة إسلامية، ومابقيتش كنتيق فالعدالة ديال بلادي.. وكنحس بللي مابقى لي مستقبل هنا”. وكشفات آمنة أنها تلقات تهديدات بالقتل، وقطع الرأس، والاغتصاب “لكن أنا اللي اتعتبرت مجرمة، وماشي كًاع هذ الناس اللي هددوني”، على حساب هضرتها. وهضرات آمنة على جزء من معاناتها فالمحيط ديالها قبل ما تدخل للحبس، وبسباب هذ القضية “من بعد ما خرجت من الخدمة ديالي فسونتر دابيل، بسبب مرضي، عرفت راسي مغالقاش خدمة دغيا، فقررت نرحل لدارنا عند الوالدة ديالي وختي، حتى كنتفاجأ بمول الدار باغي يجري علينا، وقال لينا “أنا ماباغيش الكفار عندي”. يوسف لحمر، محامي آمنة، قال فتصريحو ل”شارلي” أن آمنة بريئة من التهم المنسوبة ليها، “فايسبوك ماشي منشور صحفي، هو باب مفتوح للناس للتعبير على آراءهم، اما بالنسبة لسورة كورونا فهي مجرد باروديا دسورة قرآنية، كتقول للناس باش يحضيو راسهم من الفيروس، ومكتحمل حتى شي مضمون فيه الكراهية..”، كيف قال. وزاد لحمر كيوضح بللي استعمال الشكل والأسلوب دالقرآن ماشي سب لهذ النص الديني او استهزاء بشي معتقد ما، وقال : “استعمال الستيل دالقرآن ماكيعنيش ازدراء الدين، كاينين بزاف دالأدباء التونسيون استعملوه، وكتاب معروفين كتبو بنفس الطريقة، وهذشي كيتدرس فالجامعة وكيتعتبر جزء من البرنامج المدرسي، والفورم ديال القرآن حتى هي ماشي مقدسة، وحتى حاجة ما استفزازية فهذشي...” وشاف المحامي بأنه من خلال آمنة، السلطة السياسية لونسات ميساج كتقول أن الملحدين الشباب هوما اللي متابعين فهذ لافير، “وهذي نتيجة وجود اليمين المتطرف اللي كيمثلوها هنا الإسلاميين ديال حزب النهضة، حلفاء الائتلاف الحاكم”، على حساب ما قال. والنشطة التونسية كانت معروفة بمواقفها الجريئة ف”فيسبوك”، بحيث كانت ديما كتدافع على المثليين وكتنادي بإلغاء القوانين اللي كتجرم المثلية، كيف طالبات بفتح المطاعم فالنهار فرمضان، والاعتراف بدولة إسرائيل، ومؤخرا خرجات بتصريح كتقول فيها أنها “غتعاود تنشر سورة كورونا منين تخرج واخا يغتصبوها”. 
التونسية اللي نشرات سورة كورونا لـ”شارلي إيبدو” : كنعترف أنني ملحدة باش ناس خرين يتشجعو حتى هوما ويقولوها.. ومابقيتش كنتيق فالعدالة ديال بلادي